Rino Serra/Le fior dël mal/005


MI I-J VEUJ BIN A L'ARCÒRD D'EPOCHE PATAN-E  
Cole epoche patan-e am pias arcordé, 
Cand Febo le statue a stasìa a 'ndoré. 
Antlora l'òmo e la dòna 'n soa agilità 
A godìo sensa busìa e sensa ansietà, 
Ël cel amoros la schin-a a-j carëssava, 
La salute 'd soe nòbij machin-e a duvrava. 
Cibele alora dru e 'd frut generos, 
A truvava pa ij sò fieuj un pèis tròp gravos, 
Ma, luva dal cheur gonfi 'd tenerëssa comun 
A borava l'univers ai sòi mimin brun. 
L'òm l'avìa 'dcò 'l dirit, chiel fòrt, vigoros, galan 
D'esse fier dle blësse ch'a lo ciamavo sovran; 
Frut pur da minca dëspresia, vèrgin ëd chërplure, 
Dont la carn slissa e dura a cissava a mordiure! 

Ël poeta 'ncheuj cand ch'a veul ideé 
Le native grandeur, ant ij pòst andoa che... 
Patan va l'òmo e la dòna a l'istessa manera, 
A sent un frèid tënëbros s-ciassé l'ànima 'ntera 
Dëdnans a sto nèir quàder che tant a spaventa. 
O mostruosità piansente soe vestimenta! 
O ridicoj tronch! Veri tòrs degn ëd le mascre! 
O pòver còrp torsù, molanciù, pansù e màire, 
Che 'l dio 'd l'Ùtil, implacabil e seren 
Già da masnà, an soe fasse 'd bronz av ten! 
E voi dòne, ahidé! Coma candèile spalie 
Coròse dai vissi ëd vòste nutriente baile; 
E voi vèrgin, ës-ciave 'd vissi matern, ardità 
Con tute le bruture 'd la fecondità! 

Noi i l'oma l'é vera 'd coròte nassion, 
Blësse sconossuve a veje popolassion: 
I l'oma 'd face rosià dai cancher dël cheur 
E coma dì... ëd blësse bin pien-e 'd langor; 
Ma coste invension ëd nòste muse tardive 
Vieteran pa, a le rasse 'd salute prive, 
Ëd rende a la gioventura 'n cadò përfond 
-A la santa gioventura da la dossa front, 
Da l'aria sempia, euj limpid coma eva corent, 
Ch'a va sbardand su tut coma 'n cel ësplendrient 
Asur, j'osej, ij sò përfum satì e le fior, 
Soe bele canson e sòj bin doss calor!

Rino Serra
Leteratura piemontèisa
Baudelaire